Арцём Генадзевіч Быкаў

Арцём Быкаў (нар. , ) — беларускі футбаліст, паўабаронца грэчаскага клуба «Ламія» і нацыянальнай зборнай Беларусі.

 Клубная кар’ера 
Пачынаў кар’еру ў «Зорцы-БДУ», а ў 2011 годзе перайшоў у мінскае «Дынама», дзе спачатку выступаў за дубль. Першую палову 2012 года правёў у арэндзе ў «Бярозе-2010», а пасля вяртання стаў з’яўляцца ў асноўным складзе «Дынама».

У сезоне 2013 замацаваўся на пазіцыі апорнага паўабаронцы, дзе нярэдка стаў з’яўляцца ў стартавым складзе. 22 верасня 2013 года ў канцы матча супраць «Нёмана» здарыўся канфлікт паміж Быкавым і Гі Стэфанам Эсамэ, з-за якога Арцём быў на некаторы час адхілены ад асноўнага складу. Адразу пасля вяртання, 26 кастрычніка 2013 года, забіў свой першы гол у чэмпіянаце, з далёкай адлегласці паразіўшы браму «Гомеля».

У сезоне 2014 заставаўся асноўным апорным паўабаронцам мінчан, часам гуляў як флангавы паўабаронца. 20 ліпеня 2014 года падчас матча з брэсцкім «Дынама» атрымаў цяжкую траўму ў сутыкненні з Любенам Нікалавым, вярнуўся на поле толькі ў лістападзе 2014 года.

Сезон 2015 распачаў у аснове дынамаўцаў, але не здолеў вярнуць кандыцыі пасля траўмы. У жніўні 2015 года да канца сезона быў аддадзены ў арэнду клубу «Мінск». У складзе «Мінска» замацаваўся ў асноўным складзе на пазіцыі левага паўабаронцы. Па заканчэнні сезона вярнуўся ў «Дынама». У сезоне 2016 трывала гуляў у аснове дынамаўцаў, часам выкарыстоўваўся на пазіцыі цэнтральнага абаронцы. Сезон 2017 пачынаў у цэнтры паўабароны, пазней стаў выступаць у якасці левага абаронцы.

У студзені 2018 года падоўжыў кантракт з «Дынама». У жніўні 2018 года па пагадненні бакоў пакінуў сталічны клуб і неўзабаве падпісаў кантракт з брэсцкім «Дынама». У складзе брэсцкай каманды стаў гуляць у стартавым складзе. Сезон 2019 таксама пачынаў у аснове, аднак у маі атрымаў траўму, і да канца сезона з’яўляўся на полі толькі эпізадычна. У снежні 2019 года падоўжыў кантракт з «Дынама» на сезон 2020.

У студзені 2021 года вярнуўся ў мінскае «Дынама», дзе стаў іграком асновы. У студзені 2023 года падоўжыў кантракт са сталічным клубам.

У жніўні 2024 года перайшоў у грэчаскі клуб «Ламія».

 Міжнародная кар’ера 
Выступаў за моладзевую зборную Беларусі.

У маі 2014 года быў упершыню выкліканы ў нацыянальную зборную Беларусі. Дэбютаваў у зборнай 18 мая 2014 года ў таварыскім матчы супраць Ірана.

У 2015—2016 гадах не выклікаўся ў зборную, а 1 чэрвеня 2017 года пасля доўгага перапынку зноў згуляў за нацыянальную каманду, правёўшы на полі другі тайм таварыскага матча супраць Швейцарыі (0:1). З 2018 года чарговы раз заставаўся па-за складам зборнай, пакуль 2 чэрвеня 2021 года не згуляў у таварыскім матчы супраць Азербайджана (1:2), калі выйшаў у стартавым складзе і быў заменены ў другім тайме.

 Дасягненні 
 Чэмпіён Беларусі (2): 2019, 2023
 Срэбраны прызёр чэмпіянату Беларусі (2): 2014, 2017
 Бронзавы прызёр чэмпіянату Беларусі (4): 2012, 2013, 2016, 2021
 Уладальнік Суперкубка Беларусі (2): 2019, 2020

 Крыніцы 

 Спасылкі 


Катэгорыя:Футбалісты Беларусі
Катэгорыя:Ігракі зборнай Беларусі па футболе
Катэгорыя:Ігракі ФК Энергетык-БДУ
Катэгорыя:Ігракі ФК Дынама Мінск
Катэгорыя:Ігракі ФК Бяроза-2010
Катэгорыя:Ігракі ФК Мінск
Катэгорыя:Ігракі ФК Дынама Брэст
Катэгорыя:Ігракі ФК Ламія